Bjørgen tar ikke på seg skylden for å ha ødelagt spenningen
Marit Bjørgen virker uslåelig. Onsdag gikk hun inn til sin fjerde strake seier i Tour de Ski. Hun er 2 minutter og 16 sekunder foran Johaug i sammendraget. Men hun føler ikke at hun må ta skylden for å ha ødelagt spenneningen i Tour de Ski når det gjenstår tre etapper. - Nei, det tenker jeg ikke på, sier Bjørgen og smiler stort, før hun fortsetter: - Jeg har gjort jobben min.Johaug var 10,8 sekunder bak Bjørgen på 10 kilometeren. Heidi Weng var 2, 3 sekunder bak Johaug, så det ble en ny stor dag sett med norske øyene i Tour de Ski. Dagens overraskelse, svenske Emma Wikén, ledet lenge i mål foran Justyna Kowalczyk. Hun ble nummer fire, bare syv tiendeler bak Weng. Men så kom altså de norske storkanonene på rekke og rad. 34-åringen befestet sin posisjon på toppen av sammenlagtlisten med en knallsterk avslutning. - Jeg føler at jeg ligger foran det skjemaet jeg hadde. Det har gått over all forventning. For meg er det bare en trygghet å ha den ledelsen jeg har, sier Bjørgen. Allerede etter dag to lå Bjørgen ett minutt foran eget skjema til tour-seier. Hun trodde hun og Johaug kom til å ligge likt etter dag to, men Bjørgen lå ett minutt foran.Selv om Bjørgen har vært på pallen helt fra sesongen startet, så merker hun at formen bare blir bedre og bedre. - Jeg kjenner kroppen min. Jeg kjenner når det begynner å løsne, når det begynner å skje ting. Det syns jeg det gjorde i Davos, og jeg har kjent på det spesielt i julen, sier Bjørgen. Kowalczyk endte på femteplass, mens Ingvild Flugstad Østberg ble nummer ni (26,1 sekunder bak Bjørgen). Ragnhild Haga ble nummer 14. - Starten min er treig for tiden, men jeg kom meg veldig på slutten og skulle gjerne ha gått en runde til rett og slett, sier Weng til NRK.
Marit Bjørgen (34) er langt foran eget skjema til sin første sammenlagtseier i Tour de Ski.